CELEX: 32022D0900
Language: mt
Date: 2022-06-08 00:00:00
Title: Deċiżjoni ta’ Implimentazzjoni tal-Kummissjoni (UE) 2022/900 tat-8 ta’ Ġunju 2022 li temenda d-Deċiżjoni ta’ Implimentazzjoni (UE) 2015/2039 fir-rigward tal-evoluzzjoni tal-qafas regolatorju tal-Afrika t’Isfel għall-kontropartijiet ċentrali (Test b’rilevanza għaż-ŻEE)

9.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 156/57
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/900
         tat-8 ta’ Ġunju 2022
         li temenda d-Deċiżjoni ta’ Implimentazzjoni (UE) 2015/2039 fir-rigward tal-evoluzzjoni tal-qafas regolatorju tal-Afrika t’Isfel għall-kontropartijiet ċentrali
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (1), u b’mod partikolari l-Artikolu 25(6) tiegħu,
         Billi:
         
                     (1)
                  
                  
                     Fid-Deċiżjoni ta’ Implimentazzjoni tal-Kummissjoni (UE) 2015/2039 (2), li ġiet adottata fit-13 ta’ Novembru 2015, ġie deċiż li għall-finijiet tal-Artikolu 25 tar-Regolament (UE) Nru 648/2012, l-arranġamenti legali u superviżorji tal-Afrika t’Isfel li jikkonsistu fl-Att dwar is-Swieq Finanzjarji, (l-Att Nru 19 tal-2012) (“FMA” – Financial Markets Act) u applikabbli għall-kmamar tal-ikklerjar liċenzjati awtorizzati fil-pajjiż huma meqjusa bħala ekwivalenti għar-rekwiżiti stipulati fir-Regolament (UE) Nru 648/2012.
                  
               
                     (2)
                  
                  
                     Madankollu, mit-13 ta’ Novembru 2015 ’il hawn, il-qafas regolatorju tal-Afrika t’Isfel għall-kontropartijiet ċentrali (“CCPs” – central counterparties) evolva permezz tad-dħul fis-seħħ tal-Att dwar ir-Regolamentazzjoni tas-Settur Finanzjarju, (l-Att Nru 9 tal-2017) (3) (“FSRA” – Financial Sector Regulation Act), li emenda l-FMA, u l-promulgazzjoni tar-Regolamenti tal-FMA tal-2018 (4). Għalhekk huwa meħtieġ li tiġi vvalutata l-ekwivalenza ta’ dak il-qafas regolatorju emendat tal-Afrika t’Isfel.
                  
               
                     (3)
                  
                  
                     Il-valutazzjoni tal-ekwivalenza tal-qafas regolatorju emendat tal-Afrika t’Isfel jenħtieġ li ma tkunx ibbażata biss fuq analiżi komparattiva tar-rekwiżiti legalment vinkolanti applikabbli għas-CCPs li huma liċenzjati fl-Afrika t’Isfel f’termini astratti, iżda wkoll fuq valutazzjoni tal-effetti ta’ dawn ir-rekwiżiti. Dik il-valutazzjoni jenħtieġ li tivverifika l-adegwatezza ta’ dawn ir-rekwiżiti biex jiġu mitigati r-riskji li l-membri tal-ikklerjar u ċ-ċentri tan-negozjar stabbiliti fl-Unjoni jaf ikunu esposti għalihom, filwaqt li jitqies id-daqs tas-swieq finanzjarji li fihom joperaw is-CCPs li huma liċenzjati fl-Afrika t’Isfel. Rekwiżiti aktar stretti ta’ mitigazzjoni tar-riskju huma neċessarji għas-CCPs li jeżerċitaw l-attivitajiet tagħhom fi swieq finanzjarji ikbar li għandhom livell ta’ riskju inerenti ogħla minn dak tas-CCPs li jeżerċitaw l-attivitajiet tagħhom fi swieq finanzjarji iżgħar.
                  
               
                     (4)
                  
                  
                     L-Artikolu 25(6), il-punti (a), (b) u (c), tar-Regolament (UE) Nru 648/2012 jelenka tliet kundizzjonijiet li għandhom jiġu ssodisfati sabiex jiġi ddeterminat li l-arranġamenti legali u superviżorji ta’ pajjiż terz rigward is-CCPs awtorizzati fih huma ekwivalenti għal dawk stabbiliti f’dak ir-Regolament.
                  
               
                     (5)
                  
                  
                     Skont l-Artikolu 25(6), il-punt (a), tar-Regolament (UE) Nru 648/2012, is-CCPs awtorizzati f’pajjiż terz iridu jikkonformaw ma’ rekwiżiti legalment vinkolanti li huma ekwivalenti għar-rekwiżiti stipulati fit-Titolu IV ta’ dak ir-Regolament.
                  
               
                     (6)
                  
                  
                     Fid-Deċiżjoni ta’ Implimentazzjoni (UE) 2015/2039, ir-rekwiżiti legalment vinkolanti għas-CCPs awtorizzati fl-Afrika t’Isfel tqiesu ekwivalenti għar-rekwiżiti stipulati fit-Titolu IV tar-Regolament (UE) Nru 648/2012. Il-qafas regolatorju emendat tal-Afrika t’Isfel għas-CCPs awtorizzati fl-Afrika t’Isfel iżomm il-valutazzjoni tal-konformità tal-kmamar tal-ikklerjar liċenzjati u s-CCPs liċenzjati vis-à-vis il-prinċipji għall-infrastrutturi tas-swieq finanzjarji (“PFMIs” – Principles for financial market infrastructures), maħruġa f’April 2012 mill-Kumitat dwar il-Pagamenti u l-Infrastrutturi tas-Suq u l-Organizzazzjoni Internazzjonali tal-Kummissjonijiet tat-Titoli (“IOSCO” – International Organization of Securities Commissions) (5).
                  
               
                     (7)
                  
                  
                     Ir-rekwiżiti legalment vinkolanti għas-CCPs u l-kmamar tal-ikklerjar awtorizzati fl-Afrika t’Isfel attwalment jikkonsistu fl-FMA, kif emendat bl-FSRA, u fir-Regolamenti tal-Att dwar is-Swieq Finanzjarji tal-2018. Dan il-qafas legali huwa supplimentat mis-sett ta’ Standards dwar il-Kondotta maħruġa mill-Awtorità tal-Kondotta tas-Settur Finanzjarju (“FSCA”). L-FMA emendat u r-Regolamenti tal-Att dwar is-Swieq Finanzjarji tal-2018 jistabbilixxu kompiti u rekwiżiti addizzjonali li l-kmamar tal-ikklerjar u s-CCPs awtorizzati fl-Afrika t’Isfel iridu jikkonformaw magħhom. Barra minn hekk, skont l-FMA emendat, l-Awtorità Prudenzjali (“PA” – Prudential Authority), u l-FSCA – Financial Services Conduct Authority) jieħdu f’idejhom ir-rwol tar-Reġistratur tas-Servizzi (“The Registrar of Services”) u b’mod konġunt joħorġu l-awtorizzazzjoni għall-operar fl-Afrika t’Isfel bħala kamra tal-ikklerjar indipendenti liċenzjata jew bħala CCP awtorizzata, dment li l-applikant jikkonforma ma’ dawk ir-rekwiżiti u jikkontribwixxi għall-kisba tal-objettivi speċifikati fl-FMA, inkluż il-mitigazzjoni tar-riskju sistemiku.
                  
               
                     (8)
                  
                  
                     Il-valur totali tat-tranżazzjonijiet ta’ derivattivi kklerjati fl-Afrika t’Isfel għadu jirrappreżenta inqas minn 1 % tal-valur totali tat-tranżazzjonijiet ta’ derivattivi kklerjati fl-Unjoni. Il-parteċipazzjoni fi kmamar tal-ikklerjar jew CCPs liċenzjati fl-Afrika f’Isfel tesponi b’hekk lill-membri tal-ikklerjar u liċ-ċentri tan-negozjar stabbiliti fl-Unjoni għal riskji ferm iktar baxxi mill-parteċipazzjoni tagħhom f’CCPs awtorizzati fl-Unjoni.
                  
               
                     (9)
                  
                  
                     Il-Kummissjoni tikkonkludi li l-arranġamenti legali u superviżorji tal-Afrika t’Isfel jiżguraw li s-CCPs awtorizzati b’mod konġunt mill-PA u mill-FSCA jikkonformaw ma’ rekwiżiti legalment vinkolanti li huma ekwivalenti għar-rekwiżiti stipulati fit-Titolu IV tar-Regolament (UE) Nru 648/2012.
                  
               
                     (10)
                  
                  
                     L-Artikolu 25(6), il-punt (b), tar-Regolament (UE) Nru 648/2012, jimponi wkoll li l-arranġamenti legali u superviżorji fir-rigward tas-CCPs awtorizzati f’pajjiż terz jipprevedu superviżjoni u infurzar effettivi tas-CCPs fuq bażi kontinwa. Il-qafas legali adattat għas-CCPs u l-kmamar tal-ikklerjar fl-Afrika t’Isfel jattrezza lill-PA u lill-FSCA b’sett komprensiv ta’ setgħat biex iwettqu sorveljanza, monitoraġġ u investigazzjoni tal-kmamar tal-ikklerjar u tas-CCPs awtorizzati li joperaw fl-Afrika t’Isfel. Il-PA u l-FSCA jivvalutaw kull sena jekk il-kmamar tal-ikklerjar liċenzjati u s-CCPs liċenzjati jikkonformawx mal-FMA u r-regoli u l-proċeduri interni tagħhom. Il-PA u l-FSCA għandhom is-setgħa li jirrevokaw jew jissospendu l-awtorizzazzjoni ta’ kamra tal-ikklerjar indipendenti liċenzjata jew ta’ CCP liċenzjata meta dawn jonqsu milli jikkonformaw mal-FMA jew mar-Regolamenti tal-FMA tal-2018 jew ma’ leġiżlazzjoni subordinata bħar-rekwiżiti li jinsabu fl-Istandards dwar il-Kondotta. Il-PA u l-FSCA għandhom ukoll is-setgħa li jitolbu informazzjoni jew dokumenti mingħand il-kmamar tal-ikklerjar liċenzjati u s-CCPs liċenzjati u li jwettqu verifiki fuq il-post. Barra minn hekk, jitmexxa wkoll programm superviżorju annwali għas-CCPs mill-awtoritajiet superviżorji, li jinkludi rieżamijiet, analiżi u valutazzjoni tar-riskji. Il-PA twettaq monitoraġġ u valutazzjoni tal-adegwatezza kapitali u l-prattiċi b’rabta mal-ġestjoni tal-kapital tas-CCPs.
                  
               
                     (11)
                  
                  
                     Il-Kummissjoni tikkonkludi li l-arranġamenti legali u superviżorji fir-rigward tas-CCPs awtorizzati mill-PA u l-FSCA jipprevedu superviżjoni u infurzar effettivi fuq bażi kontinwa.
                  
               
                     (12)
                  
                  
                     F’konformità mal-Artikolu 25(6), il-punt (c), tar-Regolament (UE) Nru 648/2012, il-qafas legali ta’ pajjiż terz irid jipprevedi sistema ekwivalenti effettiva għar-rikonoxximent tas-CCPs awtorizzati skont reġimi legali ta’ pajjiżi terzi (“CCPs ta’ pajjiżi terzi”).
                  
               
                     (13)
                  
                  
                     L-FMA emendat jistabbilixxi l-kundizzjonijiet għar-rikonoxximent tal-ekwivalenza tal-ġuriżdizzjonijiet barranin. L-FSCA tista’, flimkien mas-South African Reserve Bank (il-Bank Ċentrali tal-Afrika t’Isfel) u mal-PA, tiddetermina li l-qafas regolatorju ta’ pajjiż barrani partikolari huwa ekwivalenti għall-qafas regolatorju tas-settur finanzjarju tal-Afrika t’Isfel.
                  
               
                     (14)
                  
                  
                     Il-Kummissjoni tikkonkludi li l-qafas legali tal-Afrika t’Isfel jipprevedi sistema ekwivalenti effettiva għar-rikonoxximent tas-CCPs ta’ pajjiżi terzi.
                  
               
                     (15)
                  
                  
                     Għaldaqstant, il-Kummissjoni tikkunsidra li l-arranġamenti legali u superviżorji tal-Afrika t’Isfel applikabbli għas-CCPs jissodisfaw il-kundizzjonijiet stipulati fl-Artikolu 25(6) tar-Regolament (UE) Nru 648/2012. Konsegwentement, jenħtieġ li dawk l-arranġamenti legali u superviżorji jitqiesu bħala ekwivalenti għar-rekwiżiti stipulati f’dak ir-Regolament.
                  
               
                     (16)
                  
                  
                     Għaldaqstant, jenħtieġ li d-Deċiżjoni ta’ Implimentazzjoni (UE) 2015/2039 tiġi emendata skont dan.
                  
               
                     (17)
                  
                  
                     Sabiex jiġi żgurat li l-Awtorità Ewropea tat-Titoli u s-Swieq twettaq, mingħajr dewmien, il-klassifikazzjoni u r-rikonoxximent tas-CCPs stabbiliti fl-Afrika t’Isfel, jenħtieġ li din id-Deċiżjoni tidħol fis-seħħ b’urġenza.
                  
               
                     (18)
                  
                  
                     Il-miżuri previsti f’din id-Deċiżjoni huma konformi mal-opinjoni tal-Kumitat Ewropew tat-Titoli,
                  
               ADOTTAT DIN ID-DEĊIŻJONI:
         
            Artikolu 1
            L-Artikolu 1 tad-Deċiżjoni ta’ Implimentazzjoni (UE) 2015/2039 huwa sostitwit b’dan li ġej:
            
               
                  “Artikolu 1
                  Għall-finijiet tal-Artikolu 25(6) tar-Regolament (UE) Nru 648/2012, l-arranġamenti legali u superviżorji tal-Afrika t’Isfel li jikkonsistu fl-Att dwar is-Swieq Finanzjarji, l-Att Nru 19 tal-2012, u r-Regolamenti tal-Att dwar is-Swieq Finanzjarji u applikabbli għall-kmamar tal-ikklerjar liċenzjati awtorizzati fil-pajjiż għandhom jitqiesu bħala ekwivalenti għar-rekwiżiti stipulati fir-Regolament (UE) Nru 648/2012.”.
               
            
         
         
            Artikolu 2
            Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-8 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 201, 27.7.2012, p. 1.
         
            (2)  Id-Deċiżjoni ta’ Implimentazzjoni tal-Kummissjoni (UE) 2015/2039 tat-13 ta’ Novembru 2015 dwar l-ekwivalenza bejn il-qafas regolatorju tal-Afrika t’Isfel għal kontropartijiet ċentrali u r-rekwiżiti tar-Regolament (UE) Nru 648/2012 tal-Parlament Ewropew u tal-Kunsill dwar derivattivi OTC, kontropartijiet ċentrali u repożitorji tat-tranżazzjonijiet (ĠU L 298, 14.11.2015, p. 29).
         
            (3)  Ir-Repubblika tal-Afrika t’Isfel, l-Att Nru 9 tal-2017: L-Att dwar ir-Regolamentazzjoni tas-Settur Finanzjarju, 2017.
         
            (4)  It-Teżor Nazzjonali tal-Afrika t’Isfel (South African National Treasury), NO.R. 98 l-Att dwar is-Swieq Finanzjarji, 2012 : Regolamenti
         
            (5)  Il-Kumitat dwar is-Sistemi ta’ Pagament u Saldu/il-Kumitat Tekniku tal-Organizzazzjoni Internazzjonali tal-Kummissjonijiet tat-Titoli, Principles for financial market infrastructures, April 2012, CPMI Papers Nru 101, Principles for Financial Market Infrastructures (bis.org).